Predkladacia správa

Podnetom na vypracovanie návrhu zákona, ktorým sa mení a dopĺňa zákon č. 395/2002 Z. z. o archívoch a registratúrach a o doplnení niektorých zákonov v znení  neskorších predpisov sa stali úlohy Národnej stratégie pre informačnú bezpečnosť Slovenskej republiky a úlohy Akčného plánu na roky 2008 až 2013 - správu o ich plnení schválila  vláda Slovenskej republiky uznesením č. 283 z 15.apríla 2009 - ako aj praktická potreba riešenia problematiky správy elektronických registratúrnych záznamov, ktoré sa postupne stávajú štandardnou súčasťou registratúr všetkých  pôvodcov registratúry, t.j. všetkých subjektov, ktoré evidujú vlastné i došlé písomnosti.

Návrh zákona sa predkladá na základe  uznesenia vlády Slovenskej republiky č. 595 z  2. septembra 2009 k analýze legislatívneho prostredia a zoznamu právnych predpisov určených pre implementáciu elektronického spracovania agend.

Cieľom predloženého  návrhu zákona je ustanoviť právny rámec pre vedenie elektronických systémov na správu registratúry a pre správu elektronických registratúrnych záznamov ako špecifického typu registratúrnych záznamov, a to so zachovaním ich hodnovernosti a autenticity. Návrh zákona zároveň zaväzuje Ministerstvo vnútra Slovenskej republiky ako ústredný orgán na úseku registratúr upraviť podrobnosti správy registratúry orgánov verejnej správy, ako aj vydať podrobnosti (štandardy) o elektronických systémoch na správu registratúry. Navrhovaný  zákon spolu s ďalšími osobitnými zákonmi, ktoré zavedú pre určené agendy ich povinné elektronické spravovanie vytvára podmienky pre zefektívnenie činnosti orgánov verejnej správy  i pre kvalitnejšie a dostupnejšie služby obyvateľom. 

Návrh zákona bol v novembri  2009 predmetom medzirezortného pripomienkového konania, ktorého vyhodnotenie tvorí osobitnú časť materiálu. Zásadné pripomienky k návrhu uplatnili ministerstvo financií, ministerstvo spravodlivosti, Národný bezpečnostný úrad a Združenie miest a obcí Slovenska. V rámci rozporového konania, ktoré sa uskutočnilo 16. a 17. decembra 2009 boli všetky rozpory odstránené. 

V januári 2010 bol návrh prerokovaný legislatívnou radou vlády, ktorá odporučila jeho prerokovanie vládou Slovenskej republiky.

Po prerokovaní návrhu zákona legislatívnou radou vlády bol v dôsledku schválenia nových legislatívnych pravidiel vlády zaslaný v auguste 2010 za účelom stanoviska k novej doložke vybraných vplyvov ministerstvu financií, ministerstvu životného prostredia, ministerstvu práce, sociálnych vecí a rodiny a ministerstvu hospodárstva.

Návrh zákona sa predkladá bez rozporov.